ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ
ଆଚାର୍ଯ୍ୟ ଶ୍ରୀ ମହାପ୍ରଜ୍ଞଜୀଙ୍କୁ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି
• ‘ଏକ ସମୃଦ୍ଧ ରାଷ୍ଟ୍ର ଗଠନ ପାଇଁ ସୁଖୀ ପରିବାର ଗଢ଼’ ମନ୍ତ୍ରକୁ କାର୍ଯ୍ୟକାରୀ କରିବା ପାଇଁ ଜନସାଧାରଣଙ୍କୁ ଆହ୍ୱାନ’
ମହାନ ସାଧୁ ଆଚାର୍ଯ୍ୟ ଶ୍ରୀ ମହାପ୍ରଜ୍ଞଜୀଙ୍କ ଜନ୍ମ ଶତବାର୍ଷିକୀ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ତାଙ୍କ ସ୍ମୃତି ପ୍ରତି ଗଭୀର ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ଏହି ଅବସରରେ ଉଦ୍ବୋଧନ ଦେଇ ସେ କହିଛନ୍ତି ଯେ ଆଚାର୍ଯ୍ୟ ଶ୍ରୀ ମହାପ୍ରଜ୍ଞଜୀ ତାଙ୍କର ସମଗ୍ର ଜୀବନ ମାନବ ଜାତି ଓ ସମାଜର କଲ୍ୟାଣ ପାଇଁ ଉତ୍ସର୍ଗ କରିଯାଇଛନ୍ତି । ଏହି ମହାନ୍ ସନ୍ଥଙ୍କ ସହ ହୋଇଥିବା ତାଙ୍କର ବିଭିନ୍ନ ସାକ୍ଷାତ ସଂପର୍କରେ ଉଲ୍ଲେଖ କରି ପ୍ରଧାନମନ୍ତ୍ରୀ କହିଛନ୍ତି ଯେ ତାଙ୍କ ଆଶୀର୍ବାଦ ପାଇବାର ମହାର୍ଘ ସୁଯୋଗ ତାଙ୍କୁ ମିଳିଛି ଏବଂ ତଦ୍ଦ୍ୱାରା ଏହି ସନ୍ଥଙ୍କଠାରୁ ସେ ଅନେକ ଶିକ୍ଷା ଲାଭ କରିଛନ୍ତି ।
ଶ୍ରୀ ମୋଦୀ କହିଛନ୍ତି ଯେ ଏହି ସନ୍ଥଙ୍କ ଅହିଂସା ଯାତ୍ରା ଓ ଜନସେବାରେ ଅଂଶଗ୍ରହଣ କରିବାର ସୁଯୋଗ ତାଙ୍କୁ ମିଳିଛି । ଆଚାର୍ଯ୍ୟ ଶ୍ରୀ ମହାପ୍ରଜ୍ଞଜୀଙ୍କ ଭଳି ଯୁଗଋଷି ନିଜର ବ୍ୟକ୍ତିଗତ ଜୀବନ ଓ ସୁଖସୁବିଧା ପାଇଁ କିଛି ଆହରଣ କରନ୍ତି ନାହିଁ । ସେମାନଙ୍କର କାର୍ଯ୍ୟ, ଜୀବନ, ବିଚାର ଆଦି ସମଗ୍ର ମାନବଜାତିର ସେବା ଓ କଲ୍ୟାଣ ପାଇଁ ଉତ୍ସର୍ଗୀକୃତ । ଆଚାର୍ଯ୍ୟଙ୍କ ବାଣୀ ଉଦ୍ଧାର କରି ପ୍ରଧାନମନ୍ତ୍ରୀ କହିଛନ୍ତି ‘ତୁମେ ଯଦି ତୁମ ଜୀବନରୁ ‘ମୁଁ ଓ ମୋର’କୁ ବାଦ ଦେବ ତେବେ ସମଗ୍ର ବିଶ୍ୱ ତୁମର ହୋଇଯିବ’ ।
ଶ୍ରୀ ମୋଦୀ କହିଛନ୍ତି ଯେ ଏହି ସନ୍ଥ ଏଇ ଉକ୍ତିକୁ ନିଜ ଜୀବନର ମନ୍ତ୍ର ଓ ଦର୍ଶନରେ ପରିଣତ କରି ଜୀବନ ସାରା ତାହାକୁ କାର୍ଯ୍ୟକାରୀ କରିଥିଲେ । ସମସ୍ତଙ୍କୁ ଭଲ ପାଇବା ଓ ଶ୍ରଦ୍ଧା କରିବା ଏହି ସାଧୁଙ୍କର ଏକମାତ୍ର ପରିଗ୍ରହ ବା ସମ୍ପତ୍ତି ଥିଲା । ଆଚାର୍ଯ୍ୟ ଶ୍ରୀ ମହାପ୍ରଜ୍ଞଜୀଙ୍କୁ ରାଷ୍ଟ୍ରକବି ରାମଧାରୀ ସିଂହ ଦିନକର କିପରି ଆଧୁନିକ ଯୁଗର ବିବେକାନନ୍ଦ ଭାବେ ବର୍ଣ୍ଣନା କରିଥିଲେ ସେ ବିଷୟରେ ପ୍ରଧାନମନ୍ତ୍ରୀ ଉଲ୍ଲେଖ କରିଥିଲେ ।
ପ୍ରଧାନମନ୍ତ୍ରୀ କହିଛନ୍ତି ଯେ ଦିଗମ୍ବର ପନ୍ଥର ଆଚାର୍ଯ୍ୟ ବିଦ୍ୟାନନ୍ଦ ମଧ୍ୟ ଆଚାର୍ଯ୍ୟ ଶ୍ରୀ ମହାପ୍ରଜ୍ଞଙ୍କ ଭଳି ଜଣେ ମହାନ୍ ସନ୍ଥ ଥିଲେ । ଆଚାର୍ଯ୍ୟ ଶ୍ରୀ ମହାପ୍ରଜ୍ଞ ଉଚ୍ଚକୋଟିର ଆଶ୍ଚର୍ଯ୍ୟଜନକ ସାହିତ୍ୟ ସୃଷ୍ଟି କରିଥିବାରୁ ଶ୍ରୀ ମୋଦୀ ତାଙ୍କୁ ଡକ୍ଟର ସର୍ବପଲ୍ଲୀ ରାଧାକୃଷ୍ଣନଙ୍କ ସହ ତୁଳନା କରିଛନ୍ତି । ଏହି ଅବସରରେ ପ୍ରଧାନମନ୍ତ୍ରୀ ଶ୍ରୀ ମୋଦୀ ପୂର୍ବତନ ପ୍ରଧାନମନ୍ତ୍ରୀ ଅଟଳବିହାରୀ ବାଜପେୟୀଙ୍କ ସ୍ମୃତିଚାରଣ କରି କହିଛନ୍ତି ଯେ ‘ଅଟଳଜୀ ସାହିତ୍ୟ ଓ ଜ୍ଞାନର ଜଣେ ବିଶେଷଜ୍ଞ ଥିଲେ’ । ଅଟଳଜୀ ସର୍ବଦା କହୁଥିଲେ- ‘ମୁଁ ଆଚାର୍ଯ୍ୟ ଶ୍ରୀ ମହାପ୍ରଜ୍ଞଜୀଙ୍କ ସାହିତ୍ୟର ଜଣେ ବଡ଼ ପ୍ରେମୀ । ତାଙ୍କ ସାହିତ୍ୟର ଗଭୀରତା, ତାଙ୍କର ଜ୍ଞାନ ଓ ଶଦ୍ଦାବଳୀ ମୋତେ ବିଶେଷ ଆକୃଷ୍ଟ କରିଥିଲା’ । ପ୍ରଧାନମନ୍ତ୍ରୀ ଆଚାର୍ଯ୍ୟ ଶ୍ରୀ ମହାପ୍ରଜ୍ଞଜୀଙ୍କୁ ଜଣେ ଦିବ୍ୟ ପ୍ରତିଭାଧାରୀ ବ୍ୟକ୍ତିତ୍ୱ ଭାବେ ବର୍ଣ୍ଣନା କରି ତାଙ୍କର ଚମତ୍କାରୀ ଭାଷଣ, ମନ୍ତ୍ରମୁଗ୍ଧକାରୀ ସ୍ୱର ଓ କମନୀୟ ଶବ୍ଦଜ୍ଞାନର ଉଚ୍ଚ ପ୍ରଶଂସା କରିଥିଲେ ।
ପ୍ରଧାନମନ୍ତ୍ରୀ କହିଛନ୍ତି ଯେ ଏହି ମହାନ ସନ୍ଥ ସଂସ୍କୃତ, ହିନ୍ଦୀ, ଗୁଜରାଟୀ, ଇଂରାଜୀ ଆଦି ଭାଷାରେ ୩୦୦ରୁ ଅଧିକ ପୁସ୍ତକ ରଚନା କରିଛନ୍ତି । ଏସବୁ ପୁସ୍ତକ ଆଧ୍ୟାତ୍ମିକତା, ଦର୍ଶନ, ମନସ୍ତତ୍ତ୍ୱ ଓ ଅର୍ଥନୀତି ଉପରେ ଲେଖାଯାଇଛି । ‘ଦି ଫ୍ୟାମିଲି ଆଣ୍ଡ ନେସନ’  ପୁସ୍ତକ ସଂପର୍କରେ ସୂଚନା ଦେଇ ପ୍ରଧାନମନ୍ତ୍ରୀ କହିଛନ୍ତି ଯେ ଏହା ଉଭୟ ଆଚାର୍ଯ୍ୟ ଶ୍ରୀ ମହାପ୍ରଜ୍ଞଜୀ ଓ ଡକ୍ଟର ଏ.ପି.ଜେ ଅବଦ୍ଦୁଲ କଲାମ ଜୀଙ୍କ ଦ୍ୱାରା ମିଳିତଭାବେ ଲିଖିତ । ଏକ ପରିବାର କିପରି ସୁଖୀ ହୋଇପାରିବ ଏବଂ ଏକ ସୁଖୀ ପରିବାର କିପରି ଏକ ସମୃଦ୍ଧ ରାଷ୍ଟ୍ର ଗଠନ କରିପାରିବ ସେ ସଂପର୍କରେ ଏହି ଦୁଇ ମହାନ୍ ବ୍ୟକ୍ତି ସେମାନଙ୍କ ଦୃଷ୍ଟିକୋଣ ଏହି ବହିରେ ଉପସ୍ଥାପନ କରିଛନ୍ତି । ଏହି ଦୁଇ ମହାନ ବ୍ୟକ୍ତିଙ୍କ ଜୀବନୀକୁ ତୁଳନା କରି ପ୍ରଧାନମନ୍ତ୍ରୀ କହିଛନ୍ତି ଯେ ସେ ଉଭୟଙ୍କ ଦ୍ୱାରା ପ୍ରଭାବିତ । ‘ଜଣେ ଆଧ୍ୟାତ୍ମିକ ଗୁରୁ କିପରି ବିଜ୍ଞାନଭିତ୍ତିକ ବିଚାରକୁ ବୁଝିପାରନ୍ତି ଏବଂ ଜଣେ ବୈଜ୍ଞାନିକ କିପରି ଆଧ୍ୟାତ୍ମିକତା ବୁଝାଇପାରନ୍ତି ମୁଁ ତାହା ଉଭୟଙ୍କଠାରୁ ଶିକ୍ଷା କରିଛି’ । ଏହି ଦୁଇଜଣଙ୍କ ସାନିଧ୍ୟ ଲାଭକରି ମୁଁ ନିଜକୁ ଧନ୍ୟ ମନେ କରୁଛି ।
ପ୍ରଧାନମନ୍ତ୍ରୀ କହିଛନ୍ତି ଯେ ଡକ୍ଟର କଲାମ ଆଚାର୍ଯ୍ୟ ଶ୍ରୀ ମହାପ୍ରଜ୍ଞଜୀଙ୍କ ସଂପର୍କରେ କହୁଥିଲେ, “ତାଙ୍କ ଜୀବନର ଏକମାତ୍ର ଉଦ୍ଦେଶ୍ୟ ଥିଲା ଚାଲ, ସଂଗ୍ରହ କର ଓ ଦିଅ” । ଏହାର ଅର୍ଥ ନିରନ୍ତର ଯାତ୍ରା ଅବ୍ୟାହତ ରଖ, ଜ୍ଞାନ ଆହରଣ କର ଏବଂ ଜୀବନରେ ଯାହା କିଛି ପାଇଛ ତାହା ସମାଜକୁ ଦିଅ ।
ପ୍ରଧାନମନ୍ତ୍ରୀ କହିଛନ୍ତି ଯେ ଆଚାର୍ଯ୍ୟ ଶ୍ରୀ ମହାପ୍ରଜ୍ଞଜୀ ତାଙ୍କ ଜୀବନ କାଳରେ ହଜାର ହଜାର କିଲୋମିଟର ଯାତ୍ରା କରିଥିଲେ । ମୃତ୍ୟୁ ପୂର୍ବରୁ ମଧ୍ୟ ସେ ଅହିଂସା ଯାତ୍ରାରେ ଭାଗ ନେଇଥିଲେ । ପ୍ରଧାନମନ୍ତ୍ରୀ ତାଙ୍କ ବାର୍ତ୍ତାକୁ ସ୍ମରଣ କରି କହିଛନ୍ତି ଯେ ସେ କହୁଥିଲେ, ‘ଆତ୍ମା ହିଁ ମୋର ପ୍ରାର୍ଥନା, ବନ୍ଧୁତ୍ୱ ମୋର ସାଧନା, ସଂଯମ ମୋର ଶକ୍ତି ଏବଂ ଅହିଂସା ମୋର ଧର୍ମ’ । ସେ ଏହି ବିଚାରରେ ଜୀବନ ବିତାଉଥିଲେ ଏବଂ ଏ ସଂପର୍କରେ ନିୟୁତ ଲୋକଙ୍କୁ ଶିକ୍ଷା ଦେଉଥିଲେ । ପ୍ରଧାନମନ୍ତ୍ରୀ କହିଛନ୍ତି ଯେ ଯୋଗ ମାଧ୍ୟମରେ ସେ ଅବସାଦ ମୁକ୍ତ ଜୀବନ ଯାପନର କଳା ଅଗଣିତ ଲୋକଙ୍କୁ ଶିଖାଉଥିଲେ । ଏହା ଏକ ସଂଯୋଗ ଯେ ଆନ୍ତର୍ଜାତିକ ଯୋଗ ଦିବସ ଆଉ ଗୋଟିଏ ଦିନ ପରେ ପାଳିତ ହେବାକୁ ଯାଉଛି । ଏହା ଆମକୁ ଏହି ମହାନ୍ ସନ୍ଥଙ୍କ ସୁଖୀ ପରିବାର ଓ ସମୃଦ୍ଧ ରାଷ୍ଟ୍ର ସ୍ୱପ୍ନ ସାକାର କରିବା ପାଇଁ କାର୍ଯ୍ୟ କରିବା ଦିଗରେ ପ୍ରେରଣା ଯୋଗାଇବ ଏବଂ ଆମେ ତାଙ୍କର ବାର୍ତ୍ତା ସମାଜକୁ ପ୍ରେରଣ କରିବାର ସୁଯୋଗ ପାଇବା । ଆଚାର୍ଯ୍ୟଙ୍କ ଜୀବନୀରୁ ଆଉ ଏକ ବାଣୀ ଉଦ୍ଧାର କରି ପ୍ରଧାନମନ୍ତ୍ରୀ କହିଛନ୍ତି ଯେ ସେ ସୁସ୍ଥ ବ୍ୟକ୍ତି, ସୁସ୍ଥ ସମାଜ ଓ ସୁସ୍ଥ ଅର୍ଥନୀତିର ଉଦ୍ଘୋଷକ ଥିଲେ । ତାଙ୍କର ଏହି ମନ୍ତ୍ର ଆମ ସମସ୍ତଙ୍କୁ ପ୍ରେରଣା ଯୋଗାଇବ ।
ପ୍ରଧାନମନ୍ତ୍ରୀ କହିଛନ୍ତି ଯେ ଭାରତ ଏବେ ସମାନ ମନ୍ତ୍ର ନେଇ ଆଗକୁ ବଢୁଛି । ଆତ୍ମନିର୍ଭର ଭାରତର ସଂକଳ୍ପ ନେଇ କାର୍ଯ୍ୟ କରୁଛି । ସେ କହିଛନ୍ତି ଯେ ‘ମୁଁ ବିଶ୍ୱାସ କରେ ଯେ ଯେଉଁ ସମାଜ ଓ ରାଷ୍ଟ୍ରର ଆଦର୍ଶ ଆମର ସାଧୁସନ୍ଥମାନଙ୍କ ଦ୍ୱାରା ଆମ ଆଗରେ ଉପସ୍ଥାପିତ ହୋଇଛି, ତାହାକୁ ହାସଲ କରିବାରେ ଆମ ଦେଶ ଖୁବଶୀଘ୍ର ସଫଳ ହେବ । ଆପଣମାନେ ହିଁ ସେହି ସ୍ୱପ୍ନକୁ ଫଳବତୀ କରିବାରେ ସହାୟକ ହେବେ ।